b'\n_START_ARTICLE_\nInfanteriets \xc3\xb8vingsavdeling nr. II\n_START_PARAGRAPH_\nInfanteriets \xc3\xb8vingsavdeling nr. II (I\xc3\x982) var en \xc3\xb8vingsavdeling i Forsvaret for infanterister til Brigaden i Nord-Norge fra 1953 til 1995. Da det kom ny h\xc3\xa6rordning i 1953, ble I\xc3\x98 II f\xc3\xb8rst lagt til Ulven leir ved Bergen. Men alt \xc3\xa5ret etter, i 1954, ble I\xc3\x98 II overf\xc3\xb8rt til Evjemoen i Evje. 24. mars 1954 kom de aller f\xc3\xb8rste rekruttene tilh\xc3\xb8rende I\xc3\x98 II til Evjemoen for \xc3\xa5 f\xc3\xa5 grunnoppl\xc3\xa6ringen sin her. I\xc3\x98 II ble v\xc3\xa6rende p\xc3\xa5 Evjemoen til 1995. _NEWLINE_Rekruttskolen varte i tre m\xc3\xa5neder. Etter at den var gjennomf\xc3\xb8rt, ble de soldatene som var stridsdyktige sendt til Nord-Norge for \xc3\xa5 tjenestegj\xc3\xb8re i Brigaden i Nord-Norge. Evjemoen hadde regelmessig fire innrykk av nye rekrutter i \xc3\xa5ret. Opptil 1 000 soldater kunne v\xc3\xa6re inne p\xc3\xa5 Evjemoen p\xc3\xa5 \xc3\xa8n gang. \xc3\x85rlig ble det utdannet om lag 2 500 soldater til de st\xc3\xa5ende avdelingene, og da alts\xc3\xa5 f\xc3\xb8rst og fremst Brigaden i Nord-Norge. _NEWLINE_Den f\xc3\xb8rste kvinnen som gikk inn portene p\xc3\xa5 Evjemoen for \xc3\xa5 f\xc3\xa5 sin rekruttutdannelse her, var Ruth Kathrin Landa. Det skjedde i juli-innrykket i 1978. _NEWLINE_I 1995 ble H\xc3\xa6ren omorganisert. Infanteriet sine \xc3\xb8vingsavdelinger, herunder I\xc3\x98 II, ble lagt ned. Siste sjefen for I\xc3\x98 II var oberstl\xc3\xb8ytnant Jan Kristensen. Han forlot skuta i august 1995. Da hadde n\xc3\xa6r p\xc3\xa5 100 000 menn og kvinner f\xc3\xa5tt sin rekruttoppl\xc3\xa6ring ved I\xc3\x98 II, Evjemoen.'